Bloem-mans vas ná hulle glo tienerseuns martelArgieffoto. Twee tienerseuns, onderskeidelik 15 en 16 jaar oud, van die Kwaggafontein-kleinhoewe buite Bloemfontein het veelvoudige beserings opgedoen na hulle glo vir ŉ geruime tyd lank gemartel en aangerand is. Die twee is na bewering vir 22 ure lank aangehou deur ŉ groep mans wat hulle van diefstal aangekla het. In dié tydperk is hulle glo erg gemartel en geforseer om met mekaar seks te hê. Kapt. Chaka Marope, ŉ polisiewoordvoerder van die Vrystaat, het Donderdag gesê die seuns is gemartel nadat ŉ werker van die BM Beton-maatskappy in Kwaggafontein vermoed het die twee seuns het sy selfoon en klere gesteel. “Die man het verlede Donderdag omstreeks 09:00 sy kollegas aangehits en die seuns by hul ouerhuis aangekeer,” het Marope gesê. “Die seuns is teen hul wil na die maatskappy se perseel geneem waar hulle in ŉ stoorkamer toegesluit is. Die mans het beurte gemaak om hulle met die vuis te slaan en met hul stewels te skop. Die seuns beweer ook dat hulle met ŉ hamer teen die kop geslaan is, geskok en met yswater gegooi is.” Die slagoffers beweer die ergste vernedering was toe hulle moes dagga rook, bier drink en later ŉ houertjie Vaseline gegee is, waarna hulle forseer is om met mekaar seksuele omgang te hê terwyl die ander mans toegekyk en die daad glo met ŉ selfoon afgeneem het. “Die seuns se nagmerrie en vernedering het tot die volgende dag aangehou toe hulle omstreeks 11:00 vrygelaat is. Weens hul veelvoudige beserings het hulle drie dae lank mediese behandeling by hul huis ontvang. Hulle het die saak Dinsdag by die polisie aangemeld.” Marope sê die polisie het vir twee dae onophoudelik gewerk om die beweringe te ondersoek. “Die polisie het Donderdagoggend ŉ deurbraak gemaak in die ondersoek en nege mans, tussen die ouderdom van 22 en 47 jaar oud, in hegtenis geneem. Die mans moet binnekort in die Bloemfonteinse landdroshof verskyn op aanklagte van ontvoering, aanranding met die doel om ernstig te beseer en seksuele aanranding.”